Oficialusis leidinys L 226 , 22/08/2001 p. 0005 - 0006



Komisijos Direktyva 2001/60/EB 2001 m. rugpjūčio 7 d. derinanti su technikos pažanga Europos Parlamento ir Tarybos direktyvą 1999/45/EB dėl pavojingų preparatų klasifikavimą, pakavimą ir ženklinimą reglamentuojančių valstybių narių įstatymų ir kitų teisės aktų nuostatų derinimo (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. gegužės 31 d. Europos Parlamento ir Tarybos direktyvą 1999/45/EB dėl pavojingų preparatų klasifikavimą, pakavimą ir ženklinimą reglamentuojančių valstybių narių įstatymų ir kitų teisės aktų nuostatų derinimo [1], ypač į jos 20 straipsnį, kadangi: (1) Komisijos direktyva 98/98/EB [2], 25-ąjį kartą derinanti su technikos pažanga Tarybos direktyvą 67/548/EEB [3], su paskutiniais pakeitimais, padarytais Direktyva 2000/33/EB [4], numato naujus kriterijus ir naują R frazę (R67) garams, sukeliantiems mieguistumą ir galvos svaigimą. Dėl to Direktyvos 1999/45/EB V priede išdėstytos nuostatos turėtų būti papildytos. (2) Komisijos direktyva 2001/59/EB [5] nustatoma nauja R frazės R40 formuluotė, kai ji priskiriama 3 kategorijos kancerogenams. Dėl šios priežasties sena R frazės R40 formuluotė dabar nurodoma kaip R68 ir bus naudojama 3 kategorijos mutagenams ir tam tikroms medžiagoms, nesukeliančioms negrįžtamo nemirtino poveikio. Dėl to būtina pakeisti nuorodas į R40 Direktyvos 1999/45/EB II priede. (3) Direktyva 2001/59/EB į Direktyvos 67/548/EEB VI priedą įrašomas aiškesnis patarimas dėl medžiagų ir preparatų klasifikavimo dėl ėsdinimo poveikio. Dėl to būtina atitinkamai papildyti Direktyvos 1999/45/EB II priedą. (4) Yra žinoma, kad cemento preparatai, turintys chromo (VI), tam tikromis aplinkybėmis gali sukelti alergines reakcijas. Dėl to pageidautina reikalauti, kad tokie preparatai būtų pažymėti įspėjamuoju užrašu papildant Direktyvos 1999/45/EB V priedą. (5) Šioje direktyvoje numatytos priemonės atitinka Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komiteto, įkurto pagal Direktyvos 1999/45/EB 20 straipsnį, nuomonę, PRIĖMĖ ŠIĄ DIREKTYVĄ: 1 straipsnis Direktyva 1999/45/EB iš dalies keičiama taip: 1) II priedo A dalyje: - 3.3 punkte terminas "R40" pakeičiamas terminu "R68", - 8.2 punkte terminas "R40" pakeičiamas terminu "R68", kai tik jis pavartojamas; 2) II priedo B dalyje: - 2.1 punkte (įskaitant II lentelę), terminas "R40" pakeičiamas terminu "R68", kai tik jis pavartojamas, - 2.2 punkte (įskaitant II A lentelę), terminas "R40" pakeičiamas terminu "R68", kai tik jis pavartojamas, - 6.1 punkte terminas "R40" pakeičiamas terminu "R68", kai tik jis pavartojamas (t. y. dėl 3 mutagenų kategorijos), - VI lentelėje terminas "R40" pakeičiamas terminu "R68" ketvirtos eilutės 1 ir 3 skiltyse (t. y. dėl 3 mutagenų kategorijos), - 6.2 punkte terminas "R40" pakeičiamas terminu "R68", kai tik jis pavartojamas antrą kartą (t. y. dėl 3 mutagenų kategorijos), - VI A lentelėje terminas "R40" pakeičiamas terminu "R68" ketvirtos eilutės 1 ir 3 stulpeliuose (t. y. dėl 3 mutagenų kategorijos); 3) II priedo B dalies IV ir IV A lentelės papildomos tokia pastaba: "NB: Paprastas tradicinių metodų taikymas preparatams, turintiems medžiagų, priskirtų ėsdinančioms ar dirginančioms, gali nulemti, kad jie bus suklasifikuoti kaip daugiau ar mažiau pavojingi nei iš tikrųjų yra, jei neįvertinami kiti atitinkami (pvz., preparato pH) veiksniai. Dėl to klasifikuojant medžiagas pagal ėsdinimą, turi būti įvertinami Direktyvos 67/548/EEB VI priedo 3.2.5 punkte bei šios direktyvos 6 straipsnio 3 dalies antrojoje ir trečiojoje įtraukose duoti patarimai." 2 straipsnis Direktyvos 1999/45/EB V(B) priedas papildomas tokiais pat, kaip šios direktyvos I priede, naujais 11 ir 12 punktais. 3 straipsnis 1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. liepos 30 d., įgyvendina šią direktyvą. Apie tai jos nedelsdamos praneša Komisijai. 2. Valstybės narės taiko įstatymus ir kitus teisės aktus, nurodytus šio straipsnio 1 dalyje: a) nuo 2002 m. liepos 30 d. — preparatams, neįeinantiems į Tarybos direktyvos 91/414/EEB dėl augalų apsaugos produktų pateikimo į rinką [6] arba Europos Parlamento ir Tarybos direktyvos 98/8/EB dėl biocidų pateikimo į rinką [7] taikymo sritį; b) nuo 2004 m. liepos 30 d. — preparatams, įeinantiems į Direktyvos 91/414/EEB ar Direktyvos 98/8/EB taikymo sritį. 3. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 4 straipsnis Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje. 5 straipsnis Ši direktyva skirta valstybėms narėms. Priimta Briuselyje, 2001 m. rugpjūčio 7 d. Komisijos vardu Erkki Liikanen Komisijos narys [1] OL L 200, 1999 7 30, p. 1. [2] OL L 355, 1998 12 30, p. 1. [3] OL 196, 1967 8 16, p. 1. [4] OL L 136, 2000 6 8, p. 90. [5] OL L 225, 2001 8 21, p. 1. [6] OL L 230, 1991 8 19, p. 1. [7] OL L 123, 1998 4 24, p. 1. -------------------------------------------------- PRIEDAS Direktyvos 1999/45/EB priedas V(B) papildomas 11 ir 12 punktais: "11. Preparatai, turintys R67 frazei priskirtų medžiagų: garai, galintys sukelti mieguistumą ir galvos svaigimą Jeigu į preparato sudėtį įeina viena ar daugiau medžiagų, priskirtų R67 frazei, preparato etiketėje turi būti pateikta šios frazės formuluotė, kaip nurodyta Direktyvos 67/548/EEB III priede; jeigu bendra tų medžiagų koncentracija preparate yra 15 % ar daugiau, išskyrus atvejus, kai: - preparatas jau klasifikuojamas R20, R23, R26, R68/20, R39/23 arba R39/26 frazėmis, - arba preparato pakuotės dydis neviršija 125 ml. 12. Cementai ir cementų preparatai Cementų ir jų preparatų pakuotės, kuriose tirpus chromas sudaro daugiau kaip 0,0002 % cemento bendros sausos masės, turi turėti užrašą: " Sudėtyje yra chromo (VI). Gali sukelti alerginę reakciją. " išskyrus atvejus, kai preparatas jau yra klasifikuojamas ir ženklinamas R43 fraze kaip sensibilizatorius." --------------------------------------------------